
ΠΡΟΤΑΣΗ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με τα ανθρώπινα δικαιώματα και τη δημοκρατία στον κόσμο και την πολιτική της Ευρωπαϊκής Ένωσης στον τομέα αυτό – ετήσια έκθεση για το 2023
(2023/2118(INI))
Το Ευρωπαϊκό Κοινοβούλιο,
–	έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης,
–	έχοντας υπόψη την Ευρωπαϊκή Σύμβαση Δικαιωμάτων του Ανθρώπου,
–	έχοντας υπόψη τα άρθρα 2, 3, 8, 21 και 23 της Συνθήκης για την Ευρωπαϊκή Ένωση (ΣΕΕ),
–	έχοντας υπόψη τα άρθρα 17 και 207 της Συνθήκης για τη λειτουργία της Ευρωπαϊκής Ένωσης (ΣΛΕΕ),
–	έχοντας υπόψη την Οικουμενική Διακήρυξη των Δικαιωμάτων του Ανθρώπου, καθώς και άλλες συνθήκες και πράξεις των Ηνωμένων Εθνών για την προάσπιση των ανθρωπίνων δικαιωμάτων,
–	έχοντας υπόψη το Διεθνές Σύμφωνο για τα ατομικά και πολιτικά δικαιώματα,
–	έχοντας υπόψη τη Σύμβαση των Ηνωμένων Εθνών για την πρόληψη και την τιμωρία του εγκλήματος της γενοκτονίας, του 1948, και το ψήφισμα 43/29 του Συμβουλίου Ανθρωπίνων Δικαιωμάτων των Ηνωμένων Εθνών, της 22ας Ιουνίου 2020, σχετικά με την πρόληψη της γενοκτονίας,
–	έχοντας υπόψη τη Σύμβαση των Ηνωμένων Εθνών για την εξάλειψη όλων των μορφών διακρίσεων κατά των γυναικών, της 18ης Δεκεμβρίου 1979,
–	έχοντας υπόψη τη Διακήρυξη για την εξάλειψη κάθε μορφής μισαλλοδοξίας και διάκρισης με βάση τη θρησκεία ή την πίστη, όπως ανακηρύχτηκε από το ψήφισμα 36/55 της Γενικής Συνέλευσης των Ηνωμένων Εθνών, της 25ης Νοεμβρίου 1981,
–	έχοντας υπόψη τη Διακήρυξη των Ηνωμένων Εθνών για τα δικαιώματα των ατόμων που ανήκουν σε εθνικές ή εθνοτικές, θρησκευτικές και γλωσσικές μειονότητες, της 18ης Δεκεμβρίου 1992,
–	έχοντας υπόψη τη Διακήρυξη των Ηνωμένων Εθνών για τους υπερασπιστές των ανθρωπίνων δικαιωμάτων, η οποία εγκρίθηκε με συναίνεση από το ψήφισμα 53/144 της Γενικής Συνέλευσης των Ηνωμένων Εθνών στις 9 Δεκεμβρίου 1998,
–	έχοντας υπόψη τη Σύμβαση των Ηνωμένων Εθνών για τα δικαιώματα του παιδιού, της 20ής Νοεμβρίου 1989, και τα δύο προαιρετικά πρωτόκολλα αυτής, που εγκρίθηκαν στις 25 Μαΐου 2000,
–	έχοντας υπόψη τη Συνθήκη των Ηνωμένων Εθνών για το Εμπόριο Όπλων, η οποία τέθηκε σε ισχύ στις 24 Δεκεμβρίου 2014, και τον Κώδικα συμπεριφοράς της ΕΕ για τις εξαγωγές όπλων, της 5ης Ιουνίου 1998, 
–	έχοντας υπόψη τη Διακήρυξη του Πεκίνου των Ηνωμένων Εθνών, της 8ης Σεπτεμβρίου 2000,
–	έχοντας υπόψη την Ατζέντα του 2030 των Ηνωμένων Εθνών για τη βιώσιμη ανάπτυξη, που εγκρίθηκε στις 25 Σεπτεμβρίου 2015, και ιδίως τους στόχους 1, 4, 5, 8 και 10,
–	έχοντας υπόψη τις συμβάσεις του Συμβουλίου της Ευρώπης, της 4ης Απριλίου 1997, για την προστασία των ανθρωπίνων δικαιωμάτων και της αξιοπρέπειας του ανθρώπου σε σχέση με τις εφαρμογές της βιολογίας και της ιατρικής, και τα πρόσθετα πρωτόκολλά τους, της 16ης Μαΐου 2005, για τη δράση κατά της εμπορίας ανθρώπων, και της 25ης Οκτωβρίου 2007, για την προστασία των παιδιών κατά της γενετήσιας εκμετάλλευσης και κακοποίησης,
–	έχοντας υπόψη τη σύμβαση του Συμβουλίου της Ευρώπης, της 11ης Μαΐου 2011, για την πρόληψη και την καταπολέμηση της βίας κατά των γυναικών και της ενδοοικογενειακής βίας (Σύμβαση της Κωνσταντινούπολης), που δεν έχει κυρωθεί από όλα τα κράτη μέλη,
–	έχοντας υπόψη το Πρωτόκολλο αριθ. 6 στη Σύμβαση του Συμβουλίου της Ευρώπης, της 28ης Απριλίου 1983, για την προάσπιση των δικαιωμάτων του ανθρώπου και των θεμελιωδών ελευθεριών περί καταργήσεως της θανατικής ποινής,
–	έχοντας υπόψη τον κανονισμό (ΕΕ) 2020/1998 του Συμβουλίου, της 7ης Δεκεμβρίου 2020, σχετικά με περιοριστικά μέτρα κατά σοβαρών παραβιάσεων και καταπατήσεων των ανθρώπινων δικαιωμάτων[footnoteRef:1], [1:  ΕΕ L 410 I της 7.12.2020, σ. 1.] 

–	έχοντας υπόψη τον κανονισμό (ΕΕ) 2021/947 του Ευρωπαϊκού Κοινοβουλίου και του Συμβουλίου, της 9ης Ιουνίου 2021, για τη θέσπιση Μηχανισμού Γειτονίας, Ανάπτυξης και Διεθνούς Συνεργασίας – Παγκόσμια Ευρώπη, για την τροποποίηση και κατάργηση της απόφασης αριθ. 466/2014/ΕΕ του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΕ) 2017/1601 του Ευρωπαϊκού Κοινοβουλίου και του Συμβουλίου και του κανονισμού (ΕΚ, Ευρατόμ) αριθ. 480/2009 του Συμβουλίου[footnoteRef:2], [2:  ΕΕ L 209 της 14.6.2021, σ. 1.] 

–	έχοντας υπόψη τα συμπεράσματα του Συμβουλίου, της 20ής Φεβρουαρίου 2023, σχετικά με τις προτεραιότητες της ΕΕ στα φόρουμ του ΟΗΕ για τα ανθρώπινα δικαιώματα το 2023,
–	έχοντας υπόψη το σχέδιο δράσης της ΕΕ για τα ανθρώπινα δικαιώματα και τη δημοκρατία 2020-2024, που εγκρίθηκε από το Συμβούλιο στις 17 Νοεμβρίου 2020, και την ενδιάμεση επανεξέτασή του που εγκρίθηκε στις 9 Ιουνίου 2023,
–	έχοντας υπόψη το σχέδιο δράσης της ΕΕ για την ισότητα των φύλων και τη χειραφέτηση των γυναικών στην εξωτερική δράση της ΕΕ κατά την περίοδο 2021-2025 (GAP III),
–	έχοντας υπόψη τη στρατηγική της ΕΕ για τα δικαιώματα του παιδιού (2021-2024),
–	έχοντας υπόψη τις κατευθυντήριες γραμμές της ΕΕ για τους υπερασπιστές των ανθρωπίνων δικαιωμάτων που ενέκρινε το Συμβούλιο στις 14 Ιουνίου 2004,
–	έχοντας υπόψη τις κατευθυντήριες γραμμές της ΕΕ για την προώθηση της συμμόρφωσης με το διεθνές ανθρωπιστικό δίκαιο του 2005, όπως επικαιροποιήθηκαν το 2009,
–	έχοντας υπόψη τις κατευθυντήριες γραμμές της ΕΕ για τη θανατική ποινή, όπως επικαιροποιήθηκαν από το Συμβούλιο στις 12 Απριλίου 2013,
–	έχοντας υπόψη τις κατευθυντήριες γραμμές της ΕΕ για την προαγωγή και την προστασία της άσκησης όλων των ανθρώπινων δικαιωμάτων από τις λεσβίες, τους ομοφυλόφιλους και τα αμφιφυλόφιλα, διεμφυλικά και μεσοφυλικά άτομα (ΛΟΑΔΜ), οι οποίες εγκρίθηκαν στις 24 Ιουνίου 2013,
–	έχοντας υπόψη τις κατευθυντήριες γραμμές της ΕΕ για τα ανθρώπινα δικαιώματα όσον αφορά την ελευθερία της έκφρασης εντός και εκτός διαδικτύου, οι οποίες εγκρίθηκαν από το Συμβούλιο στις 12 Μαΐου 2014,
–	έχοντας υπόψη τις κατευθυντήριες γραμμές της ΕΕ για τα ανθρώπινα δικαιώματα όσον αφορά την απαγόρευση των διακρίσεων στην εξωτερική δράση, οι οποίες εγκρίθηκαν από το Συμβούλιο στις 18 Μαρτίου 2019,
–	έχοντας υπόψη τις κατευθυντήριες γραμμές της ΕΕ για τα ανθρώπινα δικαιώματα όσον αφορά το ασφαλές πόσιμο νερό και την αποχέτευση, οι οποίες εγκρίθηκαν από το Συμβούλιο στις 17 Ιουνίου 2019,
–	έχοντας υπόψη τις αναθεωρημένες κατευθυντήριες γραμμές σχετικά με την πολιτική της ΕΕ έναντι τρίτων χωρών όσον αφορά τα βασανιστήρια και άλλες μορφές σκληρής, απάνθρωπης ή ταπεινωτικής μεταχείρισης ή τιμωρίας, οι οποίες εγκρίθηκαν από το Συμβούλιο στις 16 Σεπτεμβρίου 2019,
–	έχοντας υπόψη τις αναθεωρημένες κατευθυντήριες γραμμές της ΕΕ για τους διαλόγους για τα ανθρώπινα δικαιώματα με χώρες εταίρους/τρίτες χώρες, οι οποίες εγκρίθηκαν από το Συμβούλιο στις 22 Φεβρουαρίου 2021,
–	έχοντας υπόψη την ανακοίνωση της Επιτροπής, της 12ης Σεπτεμβρίου 2012, με τίτλο «Οι ρίζες της δημοκρατίας και της διατηρήσιμης ανάπτυξης: συνεργασία της Ευρώπης με την κοινωνία των πολιτών στον τομέα των εξωτερικών σχέσεων» (COM(2012)0492),
–	έχοντας υπόψη τα συμπεράσματα του Συμβουλίου, της 10ης Μαρτίου 2023, σχετικά με τον ρόλο του χώρου της κοινωνίας των πολιτών στην προστασία και την προαγωγή των θεμελιωδών δικαιωμάτων στην ΕΕ,
–	έχοντας υπόψη την πρόταση της Επιτροπής για οδηγία του Ευρωπαϊκού Κοινοβουλίου και του Συμβουλίου σχετικά με την εταιρική δέουσα επιμέλεια όσον αφορά τη βιωσιμότητα και για την τροποποίηση της οδηγίας (ΕΕ) 2019/1937 (COM(2022)0071),
–	έχοντας υπόψη την ετήσια έκθεση της ΕΕ για τα ανθρώπινα δικαιώματα και τη δημοκρατία στον κόσμο το 2022,
–	έχοντας υπόψη το Βραβείο Ζαχάρωφ για την ελευθερία της σκέψης, 
–	έχοντας υπόψη το ψήφισμά του, της 15ης Ιανουαρίου 2019, σχετικά με τις κατευθυντήριες γραμμές της ΕΕ και την εντολή του Ειδικού Απεσταλμένου της ΕΕ για την προώθηση της θρησκευτικής ελευθερίας και της ελευθερίας των πεποιθήσεων εκτός της ΕΕ[footnoteRef:3], [3:  ΕΕ C 411 της 27.11.2020, σ. 30.] 

–	έχοντας υπόψη το ψήφισμά του, της 23ης Οκτωβρίου 2020, σχετικά με την ισότητα των φύλων στην εξωτερική πολιτική και πολιτική ασφάλειας της ΕΕ[footnoteRef:4], [4:  ΕΕ C 404 της 6.10.2021, σ. 202.] 

–	έχοντας υπόψη το ψήφισμά του, της 19ης Μαΐου 2021, σχετικά με την προστασία των ανθρωπίνων δικαιωμάτων και την εξωτερική μεταναστευτική πολιτική της ΕΕ[footnoteRef:5], [5:  ΕΕ C 15 της 12.1.2022, σ. 70.] 

–	έχοντας υπόψη το ψήφισμά του, της 19ης Μαΐου 2021, σχετικά με τις επιπτώσεις της κλιματικής αλλαγής στα ανθρώπινα δικαιώματα και τον ρόλο των υπερασπιστών του περιβάλλοντος στο ζήτημα αυτό[footnoteRef:6], [6:  ΕΕ C 15 της 12.1.2022, σ. 111.] 

–	έχοντας υπόψη το ψήφισμά του, της 8ης Ιουλίου 2021, σχετικά με το παγκόσμιο καθεστώς κυρώσεων της ΕΕ για τα ανθρώπινα δικαιώματα (πράξη Magnitsky της ΕΕ)[footnoteRef:7], [7:  ΕΕ C 99 της 1.3.2022, σ. 152.] 

–	έχοντας υπόψη το ψήφισμά του, της 16ης Σεπτεμβρίου 2021, που περιέχει συστάσεις προς την Επιτροπή σχετικά με τον χαρακτηρισμό της έμφυλης βίας ως νέου τομέα εγκληματικότητας που περιλαμβάνεται στον κατάλογο του άρθρου 83 παράγραφος 1 της ΣΛΕΕ[footnoteRef:8], [8:  ΕΕ C 117 της 11.3.2022, σ. 88.] 

–	έχοντας υπόψη τη σύστασή του, της 17ης Φεβρουαρίου 2022, σχετικά με τη σύσταση του Ευρωπαϊκού Κοινοβουλίου προς το Συμβούλιο και τον Αντιπρόεδρο της Επιτροπής/Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας όσον αφορά τη διαφθορά και τα ανθρώπινα δικαιώματα[footnoteRef:9], [9:  ΕΕ C 342 της 6.9.2022, σ. 295.] 

–	έχοντας υπόψη το ψήφισμά του, της 18ης Ιανουαρίου 2023, σχετικά με τα ανθρώπινα δικαιώματα και τη δημοκρατία στον κόσμο και την πολιτική της Ευρωπαϊκής Ένωσης στον τομέα αυτό – ετήσια έκθεση για το 2022[footnoteRef:10], καθώς και τα προηγούμενα ψηφίσματά του σχετικά με προηγούμενες ετήσιες εκθέσεις, [10:  Κείμενα που εγκρίθηκαν, P9_TA(2023)0011.] 

–	έχοντας υπόψη όλα τα ψηφίσματα σχετικά με παραβιάσεις των ανθρωπίνων δικαιωμάτων, της δημοκρατίας και του κράτους δικαίου (γνωστά ως επείγοντα ψηφίσματα), που έχουν εγκριθεί σύμφωνα με το άρθρο 144 του Κανονισμού του από το 2019, και ιδίως όσα εγκρίθηκαν το 2022 και το 2023,
–	έχοντας υπόψη το άρθρο 54 του Κανονισμού του,
–	έχοντας υπόψη την έκθεση της Επιτροπής Εξωτερικών Υποθέσεων (A9-0000/2023),
A.	λαμβάνοντας υπόψη ότι η Ένωση θεμελιώνεται στις αξίες του σεβασμού της ανθρώπινης αξιοπρέπειας, της ελευθερίας, της δημοκρατίας, της ισότητας, του κράτους δικαίου και του σεβασμού των ανθρωπίνων δικαιωμάτων, όπως ορίζεται στο άρθρο 2 ΣΕΕ· λαμβάνοντας υπόψη ότι η δράση της Ένωσης διέπεται παγκοσμίως από την οικουμενικότητα και το αδιαίρετο των ανθρωπίνων δικαιωμάτων·
B.	λαμβάνοντας υπόψη ότι, σύμφωνα με τις Συνθήκες, η αποτελεσματική προστασία και προάσπιση των ανθρωπίνων δικαιωμάτων και της δημοκρατίας βρίσκονται στο επίκεντρο της εξωτερικής δράσης της ΕΕ· 
Γ.	λαμβάνοντας υπόψη ότι η συνέπεια και η συνοχή μεταξύ των εσωτερικών και των εξωτερικών πολιτικών της ΕΕ είναι καίριας σημασίας για την επίτευξη αποτελεσματικής πολιτικής της ΕΕ για τα ανθρώπινα δικαιώματα· 
Δ.	λαμβάνοντας υπόψη ότι οι χώρες που εγγυώνται σε κάθε άτομο τη δυνατότητα να απολαμβάνει τα ανθρώπινα δικαιώματά του είναι δημοκρατίες· λαμβάνοντας υπόψη ότι η βασισμένη σε κανόνες πολυμερής προσέγγιση αποτελεί το καλύτερο οργανωτικό σύστημα για την υπεράσπιση των δημοκρατιών· 
E.	λαμβάνοντας υπόψη ότι ο αριθμός των απολυταρχικών καθεστώτων έχει αυξηθεί, με το 70 % του παγκόσμιου πληθυσμού να ζει σήμερα υπό αυταρχικό καθεστώς σύμφωνα με το Πανεπιστήμιο του Γκέτεμποργκ[footnoteRef:11]; λαμβάνοντας υπόψη ότι η άνοδος του αυταρχισμού, του ανελευθερισμού, του λαϊκισμού απειλεί την παγκόσμια τάξη που βασίζεται σε κανόνες, την προστασία και την προώθηση των ανθρωπίνων δικαιωμάτων στον κόσμο, καθώς και τις αξίες και τις αρχές στις οποίες θεμελιώνεται η Ένωση· [11:  Πανεπιστήμιο του Γκέτεμποργκ, «The world is becoming increasingly authoritarian - but there is hope» (Ο κόσμος γίνεται ολοένα και πιο αυταρχικός , ωστόσο υπάρχει ελπίδα), 2 Μαρτίου 2023 https://www.gu.se/en/news/the-world-is-becoming-increasingly-authoritarian-but-there-is-hope.] 

ΣΤ.	λαμβάνοντας υπόψη ότι η φετινή ενδιάμεση επανεξέταση του σχεδίου δράσης της ΕΕ για τα ανθρώπινα δικαιώματα και τη δημοκρατία 2020-2024 κατέδειξε ότι, παρά την πρόοδο που έχει επιτευχθεί μέχρι στιγμής, πρέπει να γίνουν περισσότερα, ιδίως στο πλαίσιο των πρωτοφανών προκλήσεων που αντιμετωπίζει ο κόσμος μετά την έγκρισή του·
Αντιμετώπιση των παγκόσμιων τάσεων και των μεγάλων προκλήσεων
1.	επαναβεβαιώνει την οικουμενικότητα και το αδιαίρετο των ανθρωπίνων δικαιωμάτων και την εγγενή αξιοπρέπεια κάθε ανθρώπου· επιβεβαιώνει εκ νέου το καθήκον της ΕΕ και των κρατών μελών της να προωθούν και να προστατεύουν τη δημοκρατία και την οικουμενικότητα των ανθρωπίνων δικαιωμάτων σε ολόκληρο τον κόσμο·
2.	τονίζει ότι η ΕΕ πρέπει να είναι πλήρως προετοιμασμένη για να αντιμετωπίσει την άνοδο του αυταρχισμού, του ανελευθερισμού και του λαϊκισμού, καθώς και τις αυξανόμενες επιθέσεις κατά της οικουμενικότητας των ανθρωπίνων δικαιωμάτων, της δημοκρατίας και του διεθνούς ανθρωπιστικού δικαίου· 
3.	καταδικάζει την αυξανόμενη τάση όσον αφορά τις παραβιάσεις των ανθρωπίνων δικαιωμάτων και των δημοκρατικών αξιών σε ολόκληρο τον κόσμο, όπως οι εκτελέσεις, τα βασανιστήρια, οι αυθαίρετες συλλήψεις και κρατήσεις, τα φαινόμενα καταστολής κατά μελών της κοινωνίας των πολιτών και πολιτικών αντιπάλων, η υπερβολική χρήση βίας από τις δημόσιες αρχές, η λογοκρισία και οι απειλές κατά των ανεξάρτητων μέσων ενημέρωσης, μεταξύ άλλων· εκφράζει τη λύπη του για την αποδυνάμωση της προστασίας των δημοκρατικών θεσμών και τη συρρίκνωση του χώρου της κοινωνίας των πολιτών σε ολόκληρο τον κόσμο·
4.	επισημαίνει την ενίσχυση της εργαλειοθήκης που χρησιμοποιούν τα αυταρχικά και ανελεύθερα καθεστώτα με στόχο να δημιουργήσουν ένα πλαίσιο για τη διάβρωση των ανθρωπίνων δικαιωμάτων μέσω νομοθετικών και μη νομοθετικών διατάξεων που χρησιμοποιούνται για τη φίμωση και την απειλή της κοινωνίας των πολιτών, τον έλεγχο της δικαιοσύνης και τη δίωξη των υπερασπιστών των ανθρωπίνων δικαιωμάτων, μεταξύ άλλων, περιορίζοντας την άσκηση των θεμελιωδών δικαιωμάτων, γεγονός που συνιστά κατάφωρη παραβίαση των διεθνών υποχρεώσεών τους στον τομέα των ανθρωπίνων δικαιωμάτων·
5.	σημειώνει με ικανοποίηση ότι υπάρχουν επίσης «φωτεινά σημεία όσον αφορά τα ανθρώπινα δικαιώματα» σε αυτό το πλαίσιο των μεγάλων προκλήσεων για τα ανθρώπινα δικαιώματα παγκοσμίως· υπογραμμίζει την ανάγκη για μια πιο στρατηγική επικοινωνία όσον αφορά τα ανθρώπινα δικαιώματα και τη δημοκρατία μέσω της διάδοσης ειδήσεων σχετικά με θετικά αποτελέσματα, πολιτικές και βέλτιστες πρακτικές· υποστηρίζει την πρωτοβουλία «Θετικές ιστορίες για τα ανθρώπινα δικαιώματα»[footnoteRef:12] ως έναν τρόπο προώθησης των θετικών ιστοριών για τα ανθρώπινα δικαιώματα· [12:  https://goodhumanrightsstories.net/.] 

Αντιμετώπιση των οικουμενικών προκλήσεων στο πεδίο των ανθρωπίνων δικαιωμάτων και της δημοκρατίας
Υπεράσπιση του διεθνούς δικαίου των ανθρωπίνων δικαιωμάτων και του διεθνούς ανθρωπιστικού δικαίου
6.	υπογραμμίζει την ανάγκη υπεράσπισης του διεθνούς ανθρωπιστικού δικαίου· ζητεί την αποτελεσματική διασφάλιση της ταχείας και απρόσκοπτης διέλευσης της ανθρωπιστικής βοήθειας κατά τη διάρκεια ένοπλων συγκρούσεων και τη συστηματική δημιουργία ανθρωπιστικών διαδρόμων, όταν και όπου χρειάζονται, σε καταστάσεις ένοπλων συγκρούσεων και πολέμου· καταδικάζει τις καταστροφικές ανθρωπιστικές συνέπειες και τις παραβιάσεις των ανθρωπίνων δικαιωμάτων που προκαλούνται από τον σύγχρονο πόλεμο και τις συγκρούσεις παγκοσμίως· επισημαίνει τις έμφυλες επιπτώσεις των ένοπλων συγκρούσεων, καθώς και τις περιβαλλοντικές συνέπειές τους· 
Δικαίωμα στη ζωή: προς την καθολική κατάργηση της θανατικής ποινής 
7.	σημειώνει ότι, παρά την τάση σε ορισμένες χώρες εκτός ΕΕ να λαμβάνονται μέτρα για την κατάργηση της θανατικής ποινής, εξακολουθούν να υπάρχουν σημαντικές προκλήσεις εν προκειμένω· εκφράζει τη λύπη του για το γεγονός ότι ο αριθμός των θανατικών ποινών που έχουν επιβληθεί σε άλλες χώρες εκτός ΕΕ, έχει φτάσει στο υψηλότερο επίπεδό του την τελευταία πενταετία· καλεί εκ νέου όλες τις χώρες να καταργήσουν πλήρως τη θανατική ποινή ή να θεσπίσουν άμεσο μορατόριουμ ως πρώτο βήμα για την κατάργησή της· 
Δικαίωμα στην ελευθερία της έκφρασης, στην ελευθερία των μέσων επικοινωνίας και δικαίωμα πληροφόρησης
8.	εκφράζει τη βαθιά του ανησυχία για την αυξανόμενη οπισθοδρόμηση της ελευθερίας της έκφρασης και της ελευθερίας των μέσων επικοινωνίας σε ολόκληρο τον κόσμο, ιδίως για τους δημοσιογράφους· καταδικάζει τη λογοκρισία των δημοσιογράφων, των υπερασπιστών των ανθρωπίνων δικαιωμάτων και των οργανώσεων της κοινωνίας των πολιτών μέσω της εφαρμογής των λεγόμενων νόμων «ξένων πρακτόρων», καθώς και άλλων νομοθετικών και μη νομοθετικών μέτρων που εγκρίνονται από αυταρχικά και ανελεύθερα καθεστώτα· υπενθυμίζει τη βαθιά του ανησυχία για το γεγονός ότι χρησιμοποιούνται στρατηγικές αγωγές προς αποθάρρυνση της συμμετοχής του κοινού με στόχο τη φίμωσή του·
Δικαίωμα στην ελευθερία σκέψης, συνείδησης, θρησκεύματος και πεποιθήσεων
9.	επαναλαμβάνει την ανησυχία του σχετικά με τις παραβιάσεις του δικαιώματος στην ελευθερία σκέψης, συνείδησης, θρησκείας και πεποιθήσεων· εκφράζει τη λύπη του για την εργαλειοποίηση της θρησκείας ή των πεποιθήσεων για πολιτικούς σκοπούς και για τον αποκλεισμό των θρησκευτικών μειονοτήτων και των μειονοτήτων πεποιθήσεων καθώς και των θρησκευτικών κοινοτήτων σε ορισμένες χώρες εκτός ΕΕ· συνιστά να συνεργαστεί στενά και με συμπληρωματικό τρόπο ο Ειδικός Απεσταλμένος με τον Ειδικό Εντεταλμένο της ΕΕ (ΕΕΕΕ) για τα ανθρώπινα δικαιώματα και την Ομάδα Εργασίας του Συμβουλίου για τα Ανθρώπινα Δικαιώματα και, για τον σκοπό αυτό, θεωρεί ότι ο Ειδικός Απεσταλμένος για την προώθηση της θρησκευτικής ελευθερίας και της ελευθερίας των πεποιθήσεων εκτός της ΕΕ θα πρέπει να ενσωματωθεί στην Ευρωπαϊκή Υπηρεσία Εξωτερικής Δράσης κατά τρόπο παρόμοιο με εκείνον των άλλων ειδικών απεσταλμένων και ειδικών εντεταλμένων της ΕΕ·
Δικαίωμα στην ισότητα και απαγόρευση των διακρίσεων
10.	καταδικάζει εκ νέου όλες τις μορφές ρατσισμού, μισαλλοδοξίας, ξενοφοβίας και διακρίσεων λόγω φυλής, εθνοτικής καταγωγής, εθνικότητας, κοινωνικής τάξης, αναπηρίας, κάστας, θρησκείας, πεποιθήσεων, ηλικίας, γενετήσιου προσανατολισμού ή ταυτότητας φύλου· καταδικάζει την αυξανόμενη διεθνή απειλή της ρητορικής μίσους, μεταξύ άλλων και στο διαδίκτυο· επαναλαμβάνει τον καίριο ρόλο της εκπαίδευσης και του διαλόγου στην προώθηση της ανεκτικότητας, της κατανόησης και της πολυμορφίας· 
Δικαίωμα στην απαλλαγή από βασανιστήρια και απάνθρωπη ή ταπεινωτική μεταχείριση
11.	καταδικάζει κάθε ενέργεια ή απόπειρα νομιμοποίησης, υποκίνησης, έγκρισης ή συναίνεσης ή αποδοχής βασανιστηρίων και άλλων μεθόδων σκληρής, απάνθρωπης ή ταπεινωτικής μεταχείρισης ή τιμωρίας υπό οποιεσδήποτε συνθήκες· 
Δικαίωμα συμμετοχής του κοινού
12.	σημειώνει ότι το δικαίωμα συμμετοχής σε ελεύθερες και δίκαιες εκλογές δεν γίνεται σεβαστό σε αυταρχικά και ανελεύθερα καθεστώτα· επισημαίνει ότι τα καθεστώτα αυτά διενεργούν εκλογές νοθείας με στόχο την εδραίωση της εξουσίας τους, καθώς υπάρχει έλλειμμα πραγματικής πολιτικής αντιπαράθεσης και πολυφωνίας· επαναλαμβάνει τις εκκλήσεις του προς την ΕΕ να διερευνήσει το ενδεχόμενο καθιέρωσης διαρκούς πρόσκλησης με στόχο την παρακολούθηση των εκλογών στο πλαίσιο της δημοκρατικής ρήτρας που προβλέπεται στις συμφωνίες της ΕΕ, του συστήματος γενικευμένων προτιμήσεων και των ισοδύναμων μηχανισμών·
Δικαιώματα των γυναικών και ισότητα των φύλων
13.	τονίζει ότι τα δικαιώματα των γυναικών και η ισότητα των φύλων αποτελούν απαραίτητα και αδιαίρετα ανθρώπινα δικαιώματα, καθώς και βάση για το κράτος δικαίου και τις ανθεκτικές δημοκρατίες· εκφράζει τη λύπη του για το γεγονός ότι εκατομμύρια γυναίκες και κορίτσια εξακολουθούν να υφίστανται διακρίσεις και βία, ιδίως στο πλαίσιο συγκρούσεων, και να στερούνται της αξιοπρέπειας, της αυτονομίας ή ακόμη και της ζωής τους· καλεί την ΕΕ, τα κράτη μέλη της και τους ομόφρονες εταίρους να εντείνουν τις προσπάθειές τους για να διασφαλίσουν την πλήρη άσκηση και προστασία των ανθρωπίνων δικαιωμάτων τους· ζητεί έναν Χάρτη Δικαιωμάτων των Γυναικών της ΕΕ· καταδικάζει απερίφραστα τις αυξανόμενες επιθέσεις κατά της σεξουαλικής και αναπαραγωγικής υγείας και των συναφών δικαιωμάτων σε ολόκληρο τον κόσμο, καθώς και την έμφυλη βία· χαιρετίζει την προσχώρηση της ΕΕ στη Σύμβαση της Κωνσταντινούπολης·
Δικαιώματα των μεταναστών και των προσφύγων 
14.	καταγγέλλει την εναντίωση στα ανθρώπινα δικαιώματα και στην ασφάλεια των μεταναστών, των προσφύγων και των βίαια εκτοπισθέντων· επαναβεβαιώνει τα αναφαίρετα ανθρώπινα δικαιώματά τους και υπενθυμίζει την υποχρέωση των κρατών να τα προστατεύουν σύμφωνα με το εφαρμοστέο διεθνές δίκαιο· καλεί την ΕΕ και τα κράτη μέλη της να προασπίσουν αποτελεσματικά τα δικαιώματά τους στο πλαίσιο της μεταναστευτικής πολιτικής της ΕΕ και της συνεργασίας της με τις χώρες εταίρους στον τομέα αυτόν· εκφράζει την έντονη ανησυχία του για τον πρωτοφανή αριθμό των βίαια εκτοπισθέντων ως αποτέλεσμα παραβιάσεων των ανθρωπίνων δικαιωμάτων (122 εκατομμύρια έως το τέλος του 2022), ο οποίος έχει διπλασιαστεί τα τελευταία 10 έτη· 
Ανθρώπινα δικαιώματα, επιχειρήσεις και εμπόριο
15.	τονίζει τον ρόλο του εμπορίου ως σημαντικού μέσου για την προώθηση και τη βελτίωση της κατάστασης των ανθρωπίνων δικαιωμάτων στις χώρες εταίρους της ΕΕ· επισημαίνει, ωστόσο, ότι σημειώθηκε ελάχιστη έως μηδενική βελτίωση στις εν λόγω χώρες· εκφράζει τη λύπη του για τις αρνητικές επιπτώσεις των υπερβολικών και καταχρηστικών επιχειρηματικών δραστηριοτήτων στα ανθρώπινα δικαιώματα και τη δημοκρατία· ζητεί μια ταχεία και φιλόδοξη τελική συμφωνία σχετικά με την οδηγία για τη δέουσα επιμέλεια όσον αφορά τη βιωσιμότητα των επιχειρήσεων, με δεσμευτικούς κανόνες της ΕΕ για την υπεύθυνη εταιρική συμπεριφορά όσον αφορά τα ανθρώπινα, εργασιακά και περιβαλλοντικά δικαιώματα, και την έγκαιρη οριστικοποίηση της απαγόρευσης των προϊόντων καταναγκαστικής εργασίας, ώστε να διασφαλιστεί ότι τα προϊόντα που παράγονται με καταναγκαστική εργασία θα απαγορεύονται στην αγορά της Ένωσης·
Δικαιώματα των ατόμων ΛΟΑΤΚΙ+
16.	εκφράζει τη λύπη του για τις παραβιάσεις των ανθρωπίνων δικαιωμάτων, συμπεριλαμβανομένων των διακρίσεων, των διώξεων, της βίας και των δολοφονιών κατά λεσβιών, ομοφυλόφιλων, αμφιφυλόφιλων, διεμφυλικών, μη δυαδικών, μεσοφυλικών ατόμων και κουίρ (ΛΟΑΤΚΙ +) σε ολόκληρο τον κόσμο· εκφράζει την έντονη ανησυχία του για την εξάπλωση της ρητορικής και της νομοθεσίας που διαπνέονται από μίσος και στρέφονται κατά των ΛΟΑΤΚΙ +, στοχοποιώντας τα άτομα ΛΟΑΤΚΙ + και τους υπερασπιστές των ανθρωπίνων δικαιωμάτων· επαναλαμβάνει τις εκκλήσεις του για την πλήρη εφαρμογή της στρατηγικής για την ισότητα των ΛΟΑΤΚΙ 2020-2025 ως εργαλείου της ΕΕ για τη βελτίωση της κατάστασης των ατόμων ΛΟΑΤΚΙ σε ολόκληρο τον κόσμο·
Δικαιώματα του παιδιού
17.	καταδικάζει την υποβάθμιση του σεβασμού των δικαιωμάτων του παιδιού και τις αυξανόμενες παραβιάσεις των δικαιωμάτων αυτών, μεταξύ άλλων μέσω της βίας, των πρόωρων και καταναγκαστικών γάμων, της σεξουαλικής κακοποίησης συμπεριλαμβανομένου του ακρωτηριασμού των γεννητικών οργάνων, της εμπορίας ανθρώπων, της παιδικής εργασίας, της στρατολόγησης παιδιών-στρατιωτών, της έλλειψης πρόσβασης στην εκπαίδευση και την υγειονομική περίθαλψη, του υποσιτισμού και της ακραίας φτώχειας· επαναλαμβάνει τις εκκλήσεις του για συστηματική και συνεκτική προσέγγιση σχετικά με την προώθηση και την προάσπιση των δικαιωμάτων των παιδιών σε όλες τις εξωτερικές πολιτικές της ΕΕ· 
Δικαιώματα των ατόμων με αναπηρία
18.	εκφράζει την ανησυχία του για τις προκλήσεις που αφορούν την πλήρη άσκηση των δικαιωμάτων των ατόμων με αναπηρία, όπως η πρόσβαση στην εκπαίδευση, στην υγειονομική περίθαλψη και στην απασχόληση, και η συμμετοχή στην πολιτική ζωή· καλεί εκ νέου την ΕΕ να συνδράμει τις χώρες εταίρους στην ανάπτυξη πολιτικών με στόχο τη στήριξη των φροντιστών για τα άτομα με αναπηρία·
Δικαιώματα των ηλικιωμένων
19.	επαναλαμβάνει την έκκλησή του προς την ΕΕ και τα κράτη μέλη της να αναπτύξουν νέες μεθόδους για την ενίσχυση των δικαιωμάτων των ηλικιωμένων, λαμβάνοντας υπόψη τις πολλαπλές προκλήσεις που αντιμετωπίζουν, όπως οι διακρίσεις λόγω ηλικίας, η φτώχεια, η βία και η έλλειψη κοινωνικής προστασίας, μεταξύ άλλων· 
Δικαίωμα στην τροφή
20.	υπενθυμίζει ότι το δικαίωμα στην τροφή, μεταξύ άλλων η φυσική και οικονομική πρόσβαση σε κατάλληλα τρόφιμα ή στα μέσα για την προμήθειά τους, αποτελεί ανθρώπινο δικαίωμα· εκφράζει την έντονη ανησυχία του για τις προκλήσεις που αφορούν το δικαίωμα στην τροφή παγκοσμίως, ιδίως σε καταστάσεις πολέμου και συγκρούσεων· καλεί την ΕΕ και τα κράτη μέλη της να προωθήσουν υποχρεωτικές κατευθυντήριες γραμμές σχετικά με το δικαίωμα στην τροφή στο πλαίσιο του συστήματος των Ηνωμένων Εθνών·
Δικαίωμα σε καθαρό, υγιές και βιώσιμο περιβάλλον
21.	επισημαίνει ότι η κλιματική αλλαγή και ο αντίκτυπός της στο περιβάλλον έχει άμεσες επιπτώσεις στην αποτελεσματική άσκηση όλων των ανθρωπίνων δικαιωμάτων· αναγνωρίζει το σημαντικό έργο των οργανώσεων της κοινωνίας των πολιτών, των υπερασπιστών των ανθρωπίνων δικαιωμάτων στον τομέα του περιβάλλοντος και των αυτοχθόνων ακτιβιστών για την προστασία ενός καθαρού, υγιούς και βιώσιμου περιβάλλοντος· εκφράζει τη λύπη του για τον κίνδυνο που αντιμετωπίζουν οι υπερασπιστές των ανθρωπίνων δικαιωμάτων στον τομέα του περιβάλλοντος και οι αυτόχθονες ακτιβιστές και ζητεί να εξασφαλιστεί η αποτελεσματική προστασία τους·
Ανθρώπινα δικαιώματα και ψηφιακές τεχνολογίες
22.	εκφράζει την ανησυχία του για την απειλή που μπορεί να συνιστά η τεχνητή νοημοσύνη (ΤΝ) για τις δημοκρατίες και τα ανθρώπινα δικαιώματα, ιδίως εάν δεν ρυθμίζεται δεόντως· χαιρετίζει τα συμπεράσματα του Συμβουλίου, της 26ης Ιουνίου 2023, για την ενίσχυση του ρόλου και της ηγετικής θέσης της ΕΕ στην παγκόσμια ψηφιακή διακυβέρνηση, ιδίως τη θέση της ως διαμορφωτή των εξελίξεων για την εκπόνηση παγκόσμιων ψηφιακών κανόνων, και, στο πλαίσιο αυτό, επικροτεί την πρόταση κανονισμού για την εναρμόνιση των κανόνων σχετικά με την τεχνητή νοημοσύνη, οι οποίοι πρέπει να προστατεύουν τα ανθρώπινα δικαιώματα και τα πλεονεκτήματα που η τεχνητή νοημοσύνη μπορεί να προσφέρει για την ανθρώπινη ευημερία· 
Ενίσχυση της εργαλειοθήκης της ΕΕ για την προώθηση και την προστασία των ανθρωπίνων δικαιωμάτων και της δημοκρατίας σε ολόκληρο τον κόσμο
Σχέδιο δράσης της ΕΕ για τα ανθρώπινα δικαιώματα και τη δημοκρατία
23.	παρατηρεί ότι η μέχρι στιγμής εφαρμογή του σχεδίου δράσης της ΕΕ για τα ανθρώπινα δικαιώματα και τη δημοκρατία από την ΕΕ και τα κράτη μέλη της, μολονότι σημαντική, εξακολουθεί να καθυστερεί, ιδίως, όπως αναφέρεται στην ενδιάμεση αξιολόγησή του, λόγω των πρωτοφανών προκλήσεων που αντιμετωπίζει ο κόσμος μετά την έγκρισή του, και χαιρετίζει, υπό την έννοια αυτή, την ενίσχυση του σχεδίου δράσης για την υπόλοιπη περίοδο, με στόχο τη μεγιστοποίηση των συνεργειών και της συμπληρωματικότητας μεταξύ των ανθρωπίνων δικαιωμάτων και της δημοκρατίας σε τοπικό, εθνικό και παγκόσμιο επίπεδο· 
Ειδικός Εντεταλμένος της ΕΕ για τα ανθρώπινα δικαιώματα
24.	υποστηρίζει πλήρως το έργο του ΕΕΕΕ για τα ανθρώπινα δικαιώματα, συμβάλλοντας στην προβολή και τη συνοχή των δράσεων της ΕΕ για τα ανθρώπινα δικαιώματα στις εξωτερικές σχέσεις της ΕΕ· υπερασπίζεται τον κεντρικό ρόλο του στην προώθηση και την προστασία των ανθρωπίνων δικαιωμάτων εκ μέρους της ΕΕ μέσω της συνεργασίας του με τρίτες χώρες και ομόφρονες εταίρους·
Μηχανισμός Γειτονίας, Ανάπτυξης και Διεθνούς Συνεργασίας – Παγκόσμια Ευρώπη και το θεματικό πρόγραμμα για τα ανθρώπινα δικαιώματα και τη δημοκρατία
25.	υπενθυμίζει τον θεμελιώδη ρόλο που διαδραματίζει ο Μηχανισμός Γειτονίας, Ανάπτυξης και Διεθνούς Συνεργασίας – Παγκόσμια Ευρώπη, συμπεριλαμβανομένου του θεματικού του προγράμματος για τα ανθρώπινα δικαιώματα και τη δημοκρατία, ως εμβληματικό μέσο της ΕΕ για την προώθηση και την προστασία των ανθρωπίνων δικαιωμάτων και της δημοκρατίας σε ολόκληρο τον κόσμο· τονίζει την ανάγκη συνεργασίας με την κοινωνία των πολιτών σε όλες τις σχετικές εξωτερικές δραστηριότητες της ΕΕ· επαναλαμβάνει τη σημασία του εξορθολογισμού μιας προσέγγισης με βάση τα ανθρώπινα δικαιώματα στα μέσα εξωτερικής δράσης της ΕΕ· 
Διεθνείς συμφωνίες της ΕΕ
26.	τονίζει ότι οι ρήτρες για τα ανθρώπινα δικαιώματα θα πρέπει να εφαρμόζονται σε όλες τις διεθνείς συμφωνίες της ΕΕ ως «ουσιώδες στοιχείο», συμπεριλαμβανομένων των τομεακών και επενδυτικών συμφωνιών· σημειώνει ότι, έως το 2014, η ΕΕ ενεργοποίησε επίσημα τις ρήτρες για τα ανθρώπινα δικαιώματα σε είκοσι περίπου περιπτώσεις και έκτοτε έχει εγκρίνει μόνο μία φορά «κατάλληλα μέτρα» στο πλαίσιο αυτών των ρητρών· επαναλαμβάνει ότι, ενόψει των συνεχών παραβιάσεων των ρητρών για τα ανθρώπινα δικαιώματα από τις χώρες εταίρους της, η ΕΕ θα πρέπει να αντιδρά γρήγορα και αποφασιστικά, μεταξύ άλλων αναστέλλοντας τις σχετικές συμφωνίες σε περίπτωση που άλλες επιλογές αποδειχθούν αναποτελεσματικές· 
Διάλογοι της ΕΕ για τα ανθρώπινα δικαιώματα
27.	τονίζει τον σημαντικό ρόλο που διαδραματίζουν οι διάλογοι για τα ανθρώπινα δικαιώματα στο πλαίσιο της εργαλειοθήκης της ΕΕ για τα ανθρώπινα δικαιώματα και ως βασικός μοχλός για την εφαρμογή του σχεδίου δράσης της ΕΕ για τα ανθρώπινα δικαιώματα και τη δημοκρατία· επισημαίνει ότι οι διάλογοι αυτοί θα πρέπει να εξετάζουν την κατάσταση όλων των ανθρωπίνων δικαιωμάτων και της δημοκρατίας με τις σχετικές χώρες· σημειώνει ότι οι διάλογοι για τα ανθρώπινα δικαιώματα θα πρέπει να θεωρούνται βασικό στοιχείο της διαρκούς δέσμευσης της ΕΕ και όχι αυτοτελές μέσο· υπενθυμίζει ότι οι διάλογοι αυτοί πρέπει να χρησιμοποιούνται σε συνδυασμό και σε συνέργεια με άλλα μέσα· επαναλαμβάνει την ανάγκη να αναδεικνύονται μεμονωμένες περιπτώσεις και να διασφαλίζεται η κατάλληλη συνέχεια· ζητεί να αυξηθεί η προβολή αυτών των διαλόγων και των αποτελεσμάτων τους, μεταξύ άλλων μέσω της δημοσίευσης κοινής δήλωσης προς τον Τύπο·
Παγκόσμιο καθεστώς κυρώσεων της ΕΕ για τα ανθρώπινα δικαιώματα (GHRSR)
28.	εκφράζει την ικανοποίησή του για την αυξανόμενη χρήση του GHRSR της ΕΕ ως βασικού πολιτικού εργαλείου για την προάσπιση των ανθρωπίνων δικαιωμάτων και της δημοκρατίας από την ΕΕ σε ολόκληρο τον κόσμο· σημειώνει, ωστόσο, τις προκλήσεις που θέτει η απαίτηση ομοφωνίας κατά την έγκρισή τους και επαναλαμβάνει την έκκλησή του για καθιέρωση της ψηφοφορίας με ειδική πλειοψηφία για τη λήψη αποφάσεων που σχετίζονται με το GHRSR· υποστηρίζει πλήρως τη δυνατότητα επιβολής στοχευμένων κυρώσεων κατά της διαφθοράς εντός του πλαισίου της ΕΕ στο ζήτημα αυτό, γεγονός που αποτελεί πάγια προτεραιότητα του Κοινοβουλίου, είτε μέσω της συμπερίληψής του στο GHRSR είτε με διαφορετικό καθεστώς· τονίζει την ανάγκη για πλήρη επιβολή των κυρώσεων και ζητεί την αντιμετώπιση των καταστρατηγήσεων· 
Δραστηριότητες στήριξης της δημοκρατίας
29.	επαναλαμβάνει την ανησυχία του για τις αυξανόμενες επιθέσεις αυταρχικών και ανελεύθερων καθεστώτων κατά της δημοκρατίας και των δημοκρατικών προτύπων· τονίζει ότι η υπεράσπιση και η υποστήριξη της δημοκρατίας σε ολόκληρο τον κόσμο παρουσιάζουν όλο και μεγαλύτερο γεωπολιτικό και στρατηγικό ενδιαφέρον· επαναλαμβάνει τη σημασία των αποστολών της ΕΕ για την παρακολούθηση των εκλογών και τη συμβολή του Κοινοβουλίου στην ανάπτυξη και την ενίσχυση της μεθοδολογίας τους· ζητεί να ενισχυθούν οι πόροι της Ομάδας Στήριξης της Δημοκρατίας και Συντονισμού των Εκλογών του Ευρωπαϊκού Κοινοβουλίου· 
Στήριξη της ΕΕ στους υπερασπιστές των ανθρωπίνων δικαιωμάτων
30.	εκφράζει την έντονη ανησυχία του για τις επιθέσεις και την παρενόχληση των υπερασπιστών των ανθρωπίνων δικαιωμάτων, καθώς και των οικογενειών, των κοινοτήτων και των δικηγόρων τους, και θεωρεί ιδιαίτερα ανησυχητικά τα ολοένα και πιο εξελιγμένα μέσα που χρησιμοποιούνται για τη δίωξή τους· υποστηρίζει ανεπιφύλακτα το έργο των υπερασπιστών των ανθρωπίνων δικαιωμάτων και τη δράση της ΕΕ για τη διασφάλιση της προστασίας τους σε παγκόσμιο επίπεδο· ζητεί την πλήρη και συνεπή εφαρμογή των κατευθυντήριων γραμμών της ΕΕ για τους υπερασπιστές των ανθρωπίνων δικαιωμάτων από την ΕΕ και τα κράτη μέλη της· ζητεί να καταβληθούν προσπάθειες προκειμένου να ενισχυθεί η προβολή των δράσεων και των διαύλων της ΕΕ όσον αφορά την προστασία και τη στήριξη των υπερασπιστών των ανθρωπίνων δικαιωμάτων: επαναλαμβάνει την έκκλησή του προς την Επιτροπή να αναλάβει προορατικό ρόλο στη θέσπιση ενός πανευρωπαϊκού συστήματος για τη χορήγηση θεωρήσεων πολλαπλών εισόδων για τους υπερασπιστές των ανθρωπίνων δικαιωμάτων που διατρέχουν κίνδυνο·
Καταπολέμηση της ατιμωρησίας και της διαφθοράς 
31.	υπογραμμίζει ότι τόσο η ατιμωρησία όσο και η διαφθορά επιτρέπουν και επιδεινώνουν τις παραβιάσεις των ανθρωπίνων δικαιωμάτων και την υποβάθμιση της δημοκρατίας· χαιρετίζει τις δράσεις κατά της διαφθοράς στις εξωτερικές πολιτικές της ΕΕ στην κοινή ανακοίνωση της Επιτροπής και του Ύπατου Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας, της 3ης Μαΐου 2023, σχετικά με την καταπολέμηση της διαφθοράς (JOIN (20203) 0012)· υποστηρίζει τις διατάξεις κατά της διαφθοράς που περιλαμβάνονται στις εμπορικές συμφωνίες της ΕΕ με τρίτες χώρες· τονίζει τον σημαντικό ρόλο της κοινωνίας των πολιτών σε χώρες εκτός ΕΕ όσον αφορά την εποπτεία της καταπολέμησης της ατιμωρησίας και της διαφθοράς· 
Δράσεις της ΕΕ σε πολυμερές επίπεδο
32.	επαναλαμβάνει την ανάγκη η ΕΕ και τα κράτη μέλη της να μιλούν με μία φωνή τόσο στον ΟΗΕ όσο και σε άλλα πολυμερή φόρουμ· καλεί την ΕΕ και τα κράτη μέλη της να εξασφαλίσουν ξεχωριστή και μόνιμη έδρα για την Ένωση στα πολυμερή φόρουμ, συμπεριλαμβανομένου του Συμβουλίου Ασφαλείας του ΟΗΕ· καλεί τις αντιπροσωπείες της ΕΕ να διαδραματίσουν ισχυρότερο ρόλο στα πολυμερή φόρουμ, για τα οποία θα πρέπει να διαθέτουν τους κατάλληλους πόρους· 
33.	εκφράζει την ικανοποίησή του για την πολιτική και οικονομική στήριξη που έχει παράσχει η ΕΕ στο Διεθνές Ποινικό Δικαστήριο (ΔΠΔ), συμπεριλαμβανομένης της Εισαγγελίας του ΔΠΔ· ζητεί από την ΕΕ και τα κράτη μέλη της να συνεχίσουν να στηρίζουν το ΔΠΔ με τα αναγκαία μέσα και τους αναγκαίους πόρους και να χρησιμοποιούν όλα τα μέσα που έχουν στη διάθεσή τους για να ενισχύσουν την καταπολέμηση της ατιμωρησίας παγκοσμίως· 
Η προσέγγιση της «Ομάδας Ευρώπη»
34.	εκφράζει τη λύπη του για τις περιπτώσεις διαφορετικών προσεγγίσεων όσον αφορά την προστασία και την προώθηση των ανθρωπίνων δικαιωμάτων σε χώρες εκτός ΕΕ που παρατηρούνται στις πρεσβείες των κρατών μελών και στις αντιπροσωπείες της ΕΕ· υπογραμμίζει ότι οι πρεσβείες των κρατών μελών θα πρέπει να διαδραματίζουν ολοένα και μεγαλύτερο ρόλο προκειμένου να δοθεί προτεραιότητα στην προώθηση και στην προστασία των ανθρωπίνων δικαιωμάτων, στηρίζοντας επίσης παράλληλα την κοινωνία των πολιτών στις χώρες εκτός ΕΕ: σημειώνει ότι η ευθύνη αυτή δεν θα πρέπει να εναπόκειται εξ ολοκλήρου στις αντιπροσωπείες της ΕΕ· παροτρύνει την ΕΕ και τα κράτη μέλη της να εντείνουν τις προσπάθειές τους για την προώθηση και την προστασία των ανθρωπίνων δικαιωμάτων και της δημοκρατίας παγκοσμίως· 
°
°	°
35.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Αντιπρόεδρο της Επιτροπής/Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας, στον Ειδικό Εντεταλμένο της Ευρωπαϊκής Ένωσης για τα ανθρώπινα δικαιώματα, στις κυβερνήσεις και τα κοινοβούλια των κρατών μελών, στο Συμβούλιο Ασφαλείας των Ηνωμένων Εθνών, στον Γενικό Γραμματέα των Ηνωμένων Εθνών, στον Πρόεδρο της 77ης συνόδου της Γενικής Συνέλευσης των Ηνωμένων Εθνών, στον Πρόεδρο του Συμβουλίου Ανθρωπίνων Δικαιωμάτων των Ηνωμένων Εθνών, στον Ύπατο Αρμοστή των Ηνωμένων Εθνών για τα Ανθρώπινα Δικαιώματα και στους επικεφαλής των αντιπροσωπειών της Ευρωπαϊκής Ένωσης.

Κάθε χρόνο, το Ευρωπαϊκό Κοινοβούλιο εγκρίνει τρεις ετήσιες εκθέσεις σχετικά με την εξωτερική πολιτική, την πολιτική ασφάλειας και άμυνας και την πολιτική των ανθρωπίνων δικαιωμάτων της ΕΕ.

Οι τρεις εκθέσεις αφορούν:

•	την εφαρμογή της κοινής εξωτερικής πολιτικής και πολιτικής ασφαλείας —ετήσια έκθεση 2023 (με βάση την έκθεση του Ύπατου Εκπροσώπου της Ένωσης για θέματα Εξωτερικής Πολιτικής προς το Ευρωπαϊκό Κοινοβούλιο σχετικά με την κοινή εξωτερική πολιτική και πολιτική ασφάλειας)— αρμοδιότητα της επιτροπής AFET,
•	τα ανθρώπινα δικαιώματα και τη δημοκρατία στον κόσμο και την πολιτική της Ευρωπαϊκής Ένωσης επί του θέματος —ετήσια έκθεση 2023 (με βάση την ετήσια έκθεση της ΕΕ για τα ανθρώπινα δικαιώματα και τη δημοκρατία στον κόσμο το 2022)— αρμοδιότητα της υποεπιτροπής DROI, και
•	την εφαρμογή της κοινής πολιτικής ασφάλειας και άμυνας —ετήσια έκθεση 2023 (με βάση την έκθεση του Ύπατου Εκπροσώπου της Ένωσης για θέματα Εξωτερικής Πολιτικής προς το Ευρωπαϊκό Κοινοβούλιο σχετικά με την κοινή εξωτερική πολιτική και πολιτική ασφάλειας)— αρμοδιότητα της υποεπιτροπής SEDE.

Οι εκθέσεις αυτές παρακολουθούν και αξιολογούν την εφαρμογή της κοινής εξωτερικής πολιτικής και πολιτικής ασφάλειας, συμπεριλαμβανομένης της πολιτικής της ΕΕ για τα ανθρώπινα δικαιώματα και της κοινής πολιτικής ασφάλειας και άμυνας. Αποτελούν βασική συνιστώσα της συμβολής του Ευρωπαϊκού Κοινοβουλίου στη χάραξη της εξωτερικής πολιτικής της ΕΕ, ιδίως όσον αφορά το ενισχυμένο δικαίωμα ελέγχου που παρέχεται στο Ευρωπαϊκό Κοινοβούλιο από τη Συνθήκη της Λισαβόνας. Είναι σημαντικό το Ευρωπαϊκό Κοινοβούλιο να απαντά στις ετήσιες εκθέσεις που εκδίδονται από άλλα θεσμικά όργανα αμέσως μόλις δημοσιεύονται.

